Z A P I S N I K


s 9. sjednice Vijeća Gradske četvrti Sesvete, održane 30. siječnja 2018., s početkom u 17,00 sati u Gradskoj četvrti Sesvete – Područnom uredu Sesvete, Trg Dragutina Domjanića 4, soba 23/II, Sesvete.

Nazočni članovi Vijeća Gradske četvrti Sesvete:

Marija Baričević, Željko Blažinović, Antun Bošnjaković, Marko Brkić, Maja Buljubašić, Marko Galić, Ivanka Gregoranić, Mira Halapa, Jurica Jug, Stjepan Kezerić, Damir Kostanjski, Tihomir Lukanić, Vladimir Marić, Dražen Markota, Boris Matoic, Mladen Šturlić-Tupek i Nataša Vučkov. 

Opravdano odsutni: 
Petar Bajan, Zlata Trošelj.

Nazočni radno:
- Borko Samec – glavni i odgovorni urednik portala Sesvete Danas
- Ivana Markić – novinarka Radio Martina
- Stipe Jurić, Petar Vukelić – Gradski ured za mjesnu samoupravu, P.O. Sesvete

Sjednicu Vijeća Gradske četvrti Sesvete otvara Stjepan Kezerić, predsjednik Vijeća, pozdravlja nazočne članove Vijeća Gradske četvrti i radno nazočne, zahvaljuje na odazivu, konstatira da je prisutno 16 članova Vijeća, te da Vijeće može pravovaljano odlučivati. 
            Prije prihvaćanja dnevnog reda, predsjednik napominje da su članovi Vijeća primili zapisnik sa 8. sjednice Vijeća održane 29. prosinca 2017., te bi sukladno članku 49. st.1. Poslovnika o radu Vijeća trebalo prihvatiti zapisnik ukoliko nema primjedbi na isti.
	Vezano uz zapisnik, Vladimir Marić upozorio je kako je njegova izjava na trećoj stranici zapisnika krivo prenesena. Zamolio je da se napravi ispravak.
	Predsjednik je predložio da članovi Vijeća Gradske četvrti Sesvete glasaju o prihvaćanju Zapisnika s prošle sjednice dopunjenog ispravkom člana Vijeća Vladimira Marića. Maja Buljubašić rekla je da će o ovome pitanju glasovati suzdržano, jer nije bila na prošloj sjednici.
Kako nije bilo daljnjih primjedbi, Vijeće je glasovalo te većinom glasova, s 15 glasova „za“ i 1 suzdržanim usvojilo zapisnik s 8. sjednice Vijeća Gradske četvrti Sesvete.

Predsjednik je potom iznio prijedlog dnevnog reda 9. sjednice Vijeća Gradske četvrti Sesvete i zamolio članove Vijeća da ako imaju kakve primjedbe ili prijedloge da ih iznesu. Primjedbi na prijedlog dnevnog reda nije bilo, te je Vijeće većino glasova, s 14 glasova „za“, 1 glasom „protiv“ i 1 suzdržanim glasom, usvojilo sljedeći

DNEVNI RED :

1. Prijedlog Financijskog plana Gradske četvrti Sesvete za 2018.,
1. Prijedlog Programa održavanja komunalne infrastrukture na području Gradske četvrti Sesvete u 2018.,
1. Razno.

/Prelazi se na rad po dnevnom redu./

Ad 1)

Stjepan Kezerić navodi da je svima dostavljen prijedlog Financijskog plana Gradske četvrti Sesvete za 2018. godinu, te je predložio da se članovi uključe u raspravu, ako ima kakvih nejasnoća.
Nataša Vučkov zatražila je objašnjenje za stavku Ostali građevinski projekti. Stipe Jurić objasnio je da će ta stavka zajedno sa stavkom Tekućom investicijsko održavanje činiti Plan komunalnih aktivnosti Gradske četvrti Sesvete za 2018. godinu. 
Tihomir Lukanić smatra da je ponižavajuće prihvatiti Financijski plan kroz koji Gradska četvrt Sesvete dobiva nešto više od 100.000.000,00 kuna dok stanovništvo Sesveta u zagrebački proračun uplati više od 800.000.000,00 kuna. Kazao je kako se sluganskom i dodvorničkom politikom dobrog dijela ljudi koje su bili članovi Vijeća u zadnjih 18 godina pretvorilo Sesvete u spavaonicu; u kojima se ne uređuju fasade dok se u centru Zagreba uređuju; da danas u Gradsku četvrt Sesvete postoje hektari zapuštenog zemljišta. 
Stjepan Kezerić kazao je kako se teško može točno izračunati koliko Sesvete izdvajaju u gradski proračun. Ukazao je na niz projekata u prethodnom razdoblju (Srednja škola Jelkovec, dvorana, bazen) i narednom razdoblju (Glazbena škola, Dom zdravlja, Policijska postaja, Općinski sud) koji su napravljeni usprkos teškoj za Sesvete postindustrijskoj tranziciji gospodarstva i ekonomskoj krizi.

Kako nije bilo daljnjih primjedbi, Vijeće je glasovalo te većinom glasova, s 14 glasova „za“,  1“protiv“  i 1 suzdržanim donijelo


ZAKLJUČAK
o donošenju Financijskog plana Gradske četvrti Sesvete za 2018.

/ Zaključak se prilaže zapisniku sjednice /
Ad 2)

Stjepan Kezerić upitao je ima li tko kakav prijedlog ili primjedbu uz prijedlog Programa održavanja komunalne infrastrukture na području Gradske četvrti Sesvete u 2018.
	Tihomir Lukanić se osvrnuo na izjavu predsjednika Vijeća Stjepana Kezerića u prethodnoj točki sjednice. Kazao je, da je točno da je u postindustrijskoj tranziciji gospodarstva uništena sesvetska industrija (Sljeme, Prigorka, Badel, Prigorac) što se po njegovom mišljenju dogodilo krivnjom Hrvatske demokratske zajednice, Socijaldemokratske partije Hrvatske i Stranke rada i solidarnosti – Bandić Milan 365. Nitko drugi osim tih stranaka nije odgovoran za propast sesvetskih tvornica, države i zemlje. Vezano uz Program održavanja komunalne infrastrukture na području Gradske četvrti Sesvete, kazao je kako se čitav iznos vraća u krilo Zagrebačkog holdinga. Smatra kako se time novac prebacuje iz šupljeg u prazno, a da građani Sesveta pri tome imaju jako malo koristi, uz sve to cijene koje naplaćuju podružnice Zagrebačkog holdinga, a koje su po njegovom mišljenju prenapuhane što sveukupno gledajući još jednom pokazuje sramotan odnos Grada Zagreba prema Sesvetama.

Kako nije bilo daljnjih primjedbi, Vijeće je glasovalo te većinom glasova, s 14 glasova „za“,  2 “protiv“ donijelo


ZAKLJUČAK
o donošenju Programa održavanja komunalne infrastrukture
na području Gradske četvrti Sesvete u 2018.

/ Zaključak se prilaže zapisniku sjednice /

Stjepan Kezerić i Tihomir Lukanić ukratko su još progovorili o zatvaranju sesvetske industrije i većim gradskim projektima koji su realizirani ili će biti realizirani u Sesvetama.

Ad 3)

Stjepan Kezerić obznanio je da se prelazi na točku dnevnog reda Razno i pozvao članove Vijeća da kažu svoja pitanja, prijedloge.

/ Sjednici je u 17,20 pristupio član Vijeća Jurica Jug, uz ispriku zbog kašnjenja /

	Vladimir Marić kazao je kako se na sjednici Skupštine Grada Zagreba žustro raspravljalo o razvrstavanju otpada. Stručna služba gradonačelnika je dopisom od svih Vijeća 
15. siječnja zatražila mišljenje o Prijedlogu odluke o načinu pružanja javne usluge prikupljanja miješanog komunalnog otpada i biorazgradivog komunalnog otpada i usluga povezanih s javnom uslugom u Gradu Zagrebu. Upitao je zašto se od 15. siječnja nije organizirala sjednica na kojoj bi se raspravljalo o prijedlogu ove odluke i dalo mišljenje zagrebačkoj Skupštini te je upozorio na obvezu davanja mišljenja sukladno članku 86. stavka 1. Statuta Grada Zagreba.
Stipe Jurić kazao je kako dosadašnji stav predsjednika Vijeća Gradske četvrti Sesvete, bivših i sadašnjih, bio da se mišljenja daju samo o stvarima koje se konkretno dotiču Gradske četvrti Sesvete.
	Nataša Vučkov rekla je da smatra propustom, ako Vijeće neće raspravljati i dati zatraženo mišljenje o nečemu što se tiče Sesvećana jednako kao što se tiče svih ostalih građana grada Zagreba.
	Tihomir Lukanić pitao je kako je onda sukladno toj praksi Vijeće dalo mišljenje na prijedlog Zaključka o preimenovanju Trga maršala Tita. Mišljenja je da se o ovome pitanju nije povela rasprava zato što Vijeće Gradske četvrti Sesvete o ni o čemu ne odlučuje nego može samo izraziti svoje želje. 
	Povela se rasprava o zbrinjavanju otpada u Sesvetama u kojoj su govorili Marko Galić, Antun Bošnjaković, Vladimir Marić, Nataša Vučkov, Boris Matoic, Dražen Markota, Damir Kostanjski i Jurica Jug. U raspravi je naglašena potreba za većim brojem reciklažnih dvorišta i zelenih otoka kako bi se građanima prostornom blizinom omogućilo razvrstavanje otpada. 
Nataša Vučkov upozorila je na problem prepunjenosti kontejnera za selektivno prikupljanje otpada. Predsjednik Vijeća Stjepan Kezerić rekao da se Vijeće Mjesnog odbora može obratiti s traženjem češćeg odvoza, s time da će se time vjerojatno povećati račun.
	Željko Blažinović podsjetio je članove Vijeća da su se na 4. sjednici Vijeća Gradske četvrti Sesvete u cilju odgovarajuće pripreme i praćenja realizacije komunalnih i drugih akcija od značaja za Gradsku četvrt, te kvalitetnije suradnje s gradskim uredima, ustanovama i Podružnicama Holdinga, osnovala radna tijela pri Vijeću. Nažalost, bez ikakve namjere pri odabiru članova Povjerenstva, izostavljen je član Vijeća Jurica Jug. Mišljenja je da radi potpune pokrivenosti svih članova Vijeća i boljeg rada treba Juricu Juga uključiti u rad radnih tijela. Predložio je da se Juricu Juga uključi kao člana Povjerenstva za promet, ceste, nogostupe, puteve i asfaltne površine, pri čemu bi se Tihomira Lukanića isključilo iz rada tog povjerenstva. Kako u narednom razdoblju slijedi niz događanja vezano uz prostorno planiranje, a sukladno visokoj zainteresiranosti člana Vijeća Tihomira Lukanića, Željko Blažinović predložio je da se Lukanića angažira u radu Povjerenstvo za  prostorno planiranje. Zamolio je da se ista točka stavi članovima Vijeća na glasanje.
	Jurica Jug kazao je kako se slaže s prijedlogom člana Vijeća Željka Blažinovića. Tihomir Lukanić kazao je kako bi se volio upoznati s djelokrugom rada Povjerenstva za prostorno planiranje prije nego što dadne svoj sud o ovome pitanje. Zamolio je da se ova točka stavi na iduću sjednicu, istaknuvši da je prirodno, s obzirom da je inženjer prometa i da je na poslijediplomskom doktorskom studiju na Fakultetu prometnih znanosti, da sudjeluje u radu Povjerenstva za promet, ceste, nogostupe, puteve i asfaltne površine.
	Željko Blažinović rekao je kako nema potrebe prolongirati ovaj prijedlog za iduće sjednice, nego poziva članove da u cilju bržeg aktiviranja rada povjerenstva i potpune zastupljenosti svih članova glasaju o ovome prijedlogu.
	Nataša Vučkov kazala je kako se trenutno nalazi u Povjerenstvu za obrazovanje, kulturu, šport i predškolski odgoj no da nije te struke. Od članova se ne očekuje visoki stupanj stručnosti, nego svatko uz konzultacije s popratnim stručnim službama i stranačkim kolegama može kvalitetno radi u bilo kojem povjerenstvu.
	Stjepan Kezerić istaknuo je, da mu se u Vijeću u prethodnom mandatu dogodilo da nije bio član ni jednog povjerenstva. Što se tiče rada povjerenstva, upozorio je predsjednike povjerenstva da su oni dužni voditi rad tog radnog tijela, a time ih i sazvati. Temeljem traženja Tihomira Lukanića rekao je da će se na idućoj sjednici uvrsti točka Prijedlog o promjeni sastava članova radnih tijela Vijeća Gradske četvrti Sesvete (uvrštavanja člana Vijeća Gradske četvrti Sesvete Tihomira Lukanića u Povjerenstvo za  prostorno planiranje). Predložio je članovima Vijeća, da se sukladno prijedlogu Željka Blažinovića izjasne da li su za to ili nisu da g. Jurica Jug postane član Povjerenstvo za promet, ceste, nogostupe, puteve i asfaltne površine, umjesto g. Tihomira Lukanića. Vijeće je potom glasovalo o tome prijedlogu te većinom glasova, s 15 glasova „za“,  2 suzdržana donijelo

Z A K L J U Č A K
o promjeni sastava članova Povjerenstva za promet, ceste, nogostupe, puteve i asfaltne površine Vijeća Gradske četvrti Sesvete

/ Zaključak se prilaže zapisniku sjednice /

	Vladimir Marić pitao je što se događa trenutno s Branimirovom ulicom. Stjepan Kezerić je kazao da bi to pitanje ostavio za sljedeću sjednicu, s obzirom da je dogovoren dolazak predstavnika Grada Zagreba nadležnih za to pitanje.
	Tihomir Lukanić zamolio je da se zapiše njegovo pitanje te pošalje nadležnom uredu: Na prostoru bivše tvornice Sljeme nalazi se više tvrtki koje obavljaju neke djelatnosti, molio bih da nam se donese spisak tih tvrtki, visinu najma koju plaćaju te kojim su postupkom sklopili ugovor o najmu.

/ Sjednici je u 17,57 napustio Željko Blažinović uz ispriku./

	Damir Kostanjski spomenuo je kako se na 7. sjednici Vijeća Gradske četvrti Sesvete Zaključkom zatražilo angažiranje domara u prostorima mjesne samouprave, pitao je što je novo vezano uz taj zahtjev. Stjepan Kezerić je odgovorio da mu je u razgovoru s s pročelnicom Gradskog ureda za mjesnu samoupravu rečeno da za taj zahtjev nisu u ovoj kalendarskoj godini osigurana sredstva, tako da se neće u ovoj godini zaposliti novi domari. Razmišljanje je u gradskim uredima da predsjednici mjesnih odbora primaju prevelike naknade da ne bi mogli obavljati domarske dužnosti.
	Povela se kratka rasprava o Branimirovoj ulici u kojoj su sudjelovali Marko Galić, Ivanka Gregoranić, Boris Matoic, Dražen Markota i Nataša Vučkov. Stjepan Kezerić na kraju je rekao da će članovi moći svoja pitanja i mišljenja postaviti predstavnicima Grada Zagreba nadležnim za to pitanje.
	Jurica Jug ukazao je na inicijativu koja dolazi iz Mjesnog odbora Novo Brestje i njega osobno, vezano uz rješavanje problematike u ulici Stjepana Mikuša te zamolio za aktivnu pomoć Vijeća Gradske četvrti Sesvete.
	Maja Buljubašić pitala je da li je Vijeće dobilo ikakav odgovor od Gradskog ureda za prostorno uređenje, izgradnju grada, graditeljstvo, komunalne poslove i promet vezano uz njezino traženje da se na Dugoselskoj cesti u Sesvetskom Kraljevcu postave kamere za mjerenje (snimanje) brzine kretanja motornih vozila. Stjepan Kezerić odgovorio je da Vijeće nije primilo nikakav odgovor, ali da će se spomenutom Gradskom uredu ponovno poslati upit.

Daljnje rasprave nije bilo, te je Vijeće završilo s radom u 18,10.


KLASA: 026-02/17-001/105
URBROJ: 251-06-11-12-18-5
Sesvete, 30. siječnja 2018.


Zapisnik sastavio:
Stipe Jurić

